Alla oleva on muokattava pohjateksti paikallisten sopimusneuvottelujen tueksi

**-----------------------------------------------------------------------------------------------------------------------**

**XX kunnan varhaiskasvatuksen, opetuksen, koulutuksen järjestäjän sekä XX seurakunnan/seurakuntayhtymän yhteistyösopimus (A-osa)**

1. **Sopijaosapuolet**

Tämän yhteistyösopimuksen osapuolet ovat XX kunta, opetuksen ja varhaiskasvatuksen järjestäjänä (jäljempänä ”sivistystoimi”) ja XX seurakunta/seurakuntayhtymä (jäljempänä ”seurakunta”).

1. **Sopimuksen tarkoitus**

Tällä sopimuksella sovitaan sellaisesta yhteistyöstä, jonka tarkoituksena on edistää pitkäjänteisesti arvo- ja eettistä kasvatusta varhaiskasvatuksessa, esi- ja perusopetuksessa sekä lukiokoulutuksessa. Tämän sopimuksen liitteinä olevissa toimintasuunnitelmissa (B-osat) on kuvattu kunnan ja seurakunnan välisen yhteistyön muodot ja käytännöt varhaiskasvatuksen, perusopetuksen ja lukiokoulutuksen osalta. Toimipaikkakohtainen yhteistyö kirjataan ja päivitetään varhaiskasvatuksen yksikkö- tai ryhmäkohtaisiin suunnitelmiin sekä koulun lukuvuosisuunnitelmiin (C-osat).

1. **Yhteyshenkilöt**

Tämän sopimuksen yhteyshenkilöinä toimivat allekirjoittaneet XX kunnan sivistystoimenjohtaja ja XX seurakunnan kirkkoherra. Toimintasuunnitelmien yhteyshenkilöinä toimivat sivistystoimen osalta opetuspäällikkö ja varhaiskasvatuspäällikkö sekä seurakunnan osalta varhaiskasvatuksesta ja kouluyhteistyöstä vastaava viranhaltija. Yhdyshenkilöinä kouluissa toimivat rehtorit ja päiväkodeissa päiväkotien johtajat.

1. **Yhteistyön tavoitteet**

Yhteistyötä toteutetaan sopijaosapuolten strategioita noudattaen yhdessä sovitun toimintasuunnitelman mukaisesti. Seurakunnan tekemän työn tavoitteena on yhdessä sivistystoimen kanssa edistää ja kehittää sellaisia toimintatapoja, jotka tukevat lasten ja nuorten sekä henkilökunnan hyvinvointia, vahvistavat yhteisöllisyyttä sekä tukevat koulun uskonnonopetusta ja esiopetuksen sekä varhaiskasvatuksen katsomuskasvatusta paikallisen opetus-, esiopetus- ja varhaiskasvatussuunnitelman mukaisesti.

1. **Yhteistyötä ohjaavat lait ja ohjeet sekä suunnitelmat**

Yhteistyötä ohjaavat:

* Suomen perustuslain (731/1999) 11§, uskonnonvapauslaki (453/2003), varhaiskasvatuslaki (540/2018), perusopetuslaki (628/1998), lukiolaki (714/2018) sekä oppilas- ja opiskelijahuoltolaki (1287/2013) ja sen muutos (886/2017),
* varhaiskasvatussuunnitelman perusteet, esi- ja perusopetuksen ja lukion voimassa olevat valtakunnalliset opetussuunnitelman perusteet sekä niiden paikalliset varhaiskasvatus- ja opetussuunnitelmat,
* Opetushallituksen voimassa olevat ohjeet koskien katsomuskasvatusta, uskonnon ja elämänkatsomustiedon opetusta ja uskonnollisten tilaisuuksien järjestämistä varhaiskasvatuksessa, esi- ja perusopetuksessa ja lukioissa,
* kuntakohtainen lasten ja nuorten hyvinvointisuunnitelma,
* Suomen evankelis-luterilaisen kirkon kasvatuksen linjaukset.

1. **Osapuolten vastuut ja velvoitteet**

Sivistystoimi ja seurakunta jakavat toisilleen omaa asiantuntijuuttaan ja ammatillista osaamistaan opetus-, kasvatus- ja kehittämistyössä. Yhteistyötä tehdään moniammatillisesti edistäen uskontojen ja katsomusten vuoropuhelua. Seurakunta vastaa työntekijöidensä ammattitaidosta ja työn laadusta sekä työnantajavelvoitteista. Päiväkodit, koulut ja oppilaitokset huolehtivat tavoitteidensa ja toimintakulttuurinsa mukaisesta seurakunnan työntekijöiden riittävästä perehdyttämisestä.   
  
Seurakunnan nimeämien työntekijöiden tekemä työ on maksutonta. Tarvittaessa voidaan sopia erillisten projektien ja hankkeiden toteuttamisesta ja niihin liittyvien mahdollisten kustannusten jakamisesta sivistystoimen ja seurakunnan kesken.

1. **Sopimuksen voimassaolo ja irtisanominen**

Tämä sopimus tulee voimaan, kun sopijapuolet ovat sen allekirjoittaneet ja on voimassa toistaiseksi kuuden kuukauden irtisanomisajalla. Sopijapuolet voivat yhdessä irtisanoa sopimuksen päättymään välittömästi tai kuutta kuukautta lyhyemmällä irtisanomisajalla. Kaikki lisäykset tai muutokset tähän sopimukseen on sovittava kirjallisesti ja sopijapuolten on hyväksyttävä ne, jotta ne ovat päteviä.

1. **Liitteet**

Tämän yhteistyösopimukseen liittyvissä toimintasuunnitelmissa (B- ja C-osat) on kuvattu tällä sopimuksella sovitut sivistystoimen ja seurakunnan välisen yhteistyön muodot ja käytännöt varhaiskasvatuksen, perusopetuksen ja lukiokoulutuksen osalta.

1. **Allekirjoitukset**

Tästä sopimuksesta on laadittu kaksi yhtäpitävää kappaletta, yksi kummallekin osapuolelle.

(Päiväys ja sopijaosapuolten ylimmän johdon allekirjoitukset)